ഗുജറാത്തില് മത്സ്യത്തൊഴിലാളിയുടെ ജീവനെടുത്ത പാകിസ്ഥാന് മറുപടി സര്ജിക്കല് സ്ട്രൈക്ക്? കാരണങ്ങള് നിരവധി ന്യൂഡല്ഹി:ഗുജറാത്തിലെ ദ്വാരക തീരത്തിനടുത്തുള്ള അന്താരാഷ്ട്ര സമുദ്രാതിര്ത്തിയില് പ്രകോപനമില്ലാത്തെ ഇന്ത്യന് മത്സ്യത്തൊഴിലാളിയെ വെടിവച്ചുകൊന്ന പാകിസ്ഥാന് മാരിടൈം സെക്യൂരിറ്റി ഏജന്സിക്ക് പി എം എസ് എ എതിരെ കേസെടുത്ത് ഇന്ത്യ. പോര്ബന്തര് നവി ബന്ദര് പൊലീസാണ് 10 പാകിസ്ഥാന് നാവിക സേനാംഗങ്ങള്ക്കെതിരെ കൊലക്കുറ്റത്തിന് കേസെടുത്തിരിക്കുന്നത്. പരിക്കേറ്റ മത്സ്യത്തൊഴിലാളികളുടെ പരാതിലാണ് കേസെടുത്തത്. ഇതിനൊപ്പം നയതന്ത്ര തലത്തിലും വിഷയം ശക്തമായി ഉയര്ത്താനാണ് ഇന്ത്യയുടെ ശ്രമം. സംഭവത്തെ ഏറെ ഗൗരവത്തോടെ കാണുന്നു എന്നുപറഞ്ഞ ഇന്ത്യ നടപടിയെ ശക്തമായി അപലപിക്കുകയും ചെയ്തിട്ടുണ്ട്. അതിര്ത്തിയില് കയറി പാകിസ്ഥാന് നടത്തിയ വെടിവയ്പ്പ് ഇന്ത്യയുടെ ആത്മാഭിമാനത്തിനേറ്റ ക്ഷതമായാണ് കണക്കാക്കുന്നത്. അതിനാല് സര്ജിക്കല് സ്ട്രൈക്കുപോലുള്ള കടുത്ത നടപടികള് വേണമെന്ന് വാദിക്കുന്നവരും ഏറെയാണ്. ഉത്തര്പ്രദേശ്, പഞ്ചാബ് തുടങ്ങിയ അതിപ്രധാന സംസ്ഥാനങ്ങളില് അടുത്തുതന്നെ നടക്കുന്ന നിയമസഭാ തിരഞ്ഞെടുപ്പില് ബി ജെ പിയുടെ വിജയം ഉറപ്പാക്കാന് പാകിസ്ഥാനതിരെയുള്ള കടുത്ത നടപടികള്ക്ക് കഴിയും എന്നാണ് ഇവരില് ഏറെയും കരുതുന്നത്. അതിനാല് കേന്ദ്രം അത്തരം നടപടിയിലേക്ക് കടക്കും എന്നും അവര് പ്രതീക്ഷിക്കുന്നു. നരേന്ദ്രമോദിയുടെ സ്വന്തം ഗുജറാത്തിന്റെ സമുദ്രാതിര്ത്തിയില് പ്രശ്നമുണ്ടാക്കിയിട്ടും തിരിച്ചടി നല്കിയില്ലെങ്കില് അത് കേന്ദ്രത്തിനും ബി ജെപിക്കുമെതിരെ പ്രതിപക്ഷം ആയുധമാക്കുമെന്നും ചൂണ്ടിക്കാണിക്കപ്പെടുന്നുണ്ട്. അടുത്തിടെ നടന്ന ഉപതിരഞ്ഞെടുപ്പില് ബി ജെ പിക്ക് അപ്രതീക്ഷിത തിരിച്ചടി നേരിട്ടിരുന്നു. ഇന്ധന വിലക്കയറ്റവും അതിനെത്തുടര്ന്ന് നിത്യോപയോഗ സാധങ്ങളുടെ വില കുതിച്ചുകയറിയതുമാണ് തിരിച്ചടിക്ക് പ്രധാന കാരണമായി വിലയിരുത്തുന്നത്. ഈ പ്രശ്നത്തെ മറികടക്കാന് ഇന്ധന നികുതിയില് കേന്ദ്രം കുറവുവരുത്തിയിരുന്നു. എന്നാല് ഇതുകൊണ്ടാെന്നും അധികാരം ഉറപ്പിക്കാന് ആവില്ലെന്ന് ബന്ധപ്പെട്ടവര്ക്ക് നന്നായി അറിയാം. പാകിസ്ഥാനെതിരെ സര്ജിക്കല് സ്ട്രൈക്കുപോലുളള കടുത്ത നടപടികള് സ്വീകരിക്കുന്നത് തിരഞ്ഞെടുപ്പ് വിജയം ഉറപ്പാക്കാനുതകുമെന്നും വിലയിരുത്തുന്നു. ഇന്നലെയാണ് ഗുജറാത്തിലെ ദ്വാരക തീരത്തിനടുത്തുള്ള അന്താരാഷ്ട്ര അതിര്ത്തിയില് ഇന്ത്യന് മത്സ്യത്തൊഴിലാളികളുടെ ബോട്ടിനുനേരെ അകാരണമായി പാക് സേന വെടിവച്ചത്. ഇതില് മഹാരാഷ്ട്ര സ്വദേശിയായ ശ്രീധര് രമേഷ് ചാമ്രെ 32 ആണ് കൊല്ലപ്പെട്ടത്. ബോട്ടിലുണ്ടായിരുന്ന ആറ് പേരെ പാക് സേന ബന്ദികളാക്കിയ ശേഷം വൈകിട്ടോടെ തിരിച്ചുവിട്ടിരുന്നു.ഗുജറാത്തിലെ ഓഖയില് നിന്നും പുറപ്പെട്ട ജല്പരിയെന്ന ബോട്ടിനുനേരെയാണ് ആക്രമണമുണ്ടായത്. പാക് സേന വെടിയുതിര്ക്കുമ്ബോള് ശ്രീധര് ബോട്ടിന്റെ ക്യാബിനില് ആയിരുന്നു. മൂന്ന് വെടിയുണ്ടകളാണ് അദ്ദേഹത്തിന്റെ നെഞ്ചില് ഏറ്റത്. അതേസമയം, ബോട്ട് തങ്ങളുടെ അതിര്ത്തിയിലേക്ക് അതിക്രമിച്ചു കറയാന് ശ്രമിച്ചപ്പോഴാണ് വെടിവച്ചതെന്നാണ് പാകിസ്ഥാന് പറയുന്നത്. മാരിടൈം സെക്യൂരിറ്റി ഏജന്സിയുടെ കപ്പലുകള് ബോട്ടിനെ തടയാന് ശ്രമിച്ചെന്നും ആവര്ത്തിച്ചുള്ള മുന്നറിയിപ്പുകള്ക്ക് ശേഷവും പ്രതികരിക്കുകയോ ഗതി മാറ്റുകയോ ചെയ്യാത്തതിനാലാണ് വെടിവച്ചതെന്നുമാണ് പാകിസ്ഥാന്റെ വിശദീകരണം.